CELEX: 22020D2052
Language: sl
Date: 2020-12-04 00:00:00
Title: Sklep št. 2/2020 Odbora veleposlanikov AKP-EU z dne 4. decembra 2020 o spremembi Sklepa št. 3/2019 Odbora veleposlanikov AKP-EU o sprejetju prehodnih ukrepov na podlagi člena 95(4) Sporazuma o partnerstvu AKP-EU [2020/2052]

14.12.2020   
               
               
                  SL
               
               
                  Uradni list Evropske unije
               
               
                  L 420/32
               
            
         SKLEP št. 2/2020 ODBORA VELEPOSLANIKOV AKP-EU
         z dne 4. decembra 2020
         o spremembi Sklepa št. 3/2019 Odbora veleposlanikov AKP-EU o sprejetju prehodnih ukrepov na podlagi člena 95(4) Sporazuma o partnerstvu AKP-EU [2020/2052]
         ODBOR VELEPOSLANIKOV AKP-EU JE –
         ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi strani (1) (v nadaljnjem besedilu: Sporazuma o partnerstvu AKP-EU), ter zlasti člena 15(4) in člena 16(2) v povezavi s členom 95(4) Sporazuma,
         ob upoštevanju naslednjega:
         
                     (1)
                  
                  
                     Sporazum o partnerstvu AKP-EU, ki je bil podpisan v Cotonouju dne 23. junija 2000, je začel veljati 1. aprila 2003. V skladu s Sklepom št. 3/2019 (2) Odbora veleposlanikov AKP-EU (v nadaljnjem besedilu: sklep o prehodnih ukrepih) se Sporazum uporablja do 31. decembra 2020.
                  
               
                     (2)
                  
                  
                     V skladu s prvim pododstavkom člena 95(4) Sporazuma o partnerstvu AKP-EU so se septembra 2018 začela pogajanja o novem sporazumu o partnerstvu AKP-EU (v nadaljnjem besedilu: novi sporazum). Ker novi sporazum do 31. decembra 2020, to je do datuma poteka veljavnosti trenutnega pravnega okvira, še ne bo pripravljen za uporabo, med drugim zaradi zamud, ki so posledica pandemije COVID-19, je treba spremeniti sklep o prehodnih ukrepih za nadaljnje podaljšanje uporabe določb Sporazuma o partnerstvu AKP-EU do 30. novembra 2021.
                  
               
                     (3)
                  
                  
                     Drugi pododstavek člena 95(4) Sporazuma o partnerstvu AKP-EU določa, da Svet ministrov AKP-EU sprejme morebitne potrebne prehodne ukrepe, dokler ne začne veljati nov sporazum.
                  
               
                     (4)
                  
                  
                     Svet ministrov AKP-EU je 23. maja 2019 na podlagi člena 15(4) Sporazuma o partnerstvu AKP-EU prenesel pooblastila za sprejetje prehodnih ukrepov na Odbor veleposlanikov AKP-EU (3).
                  
               
                     (5)
                  
                  
                     Zato je primerno, da Odbor veleposlanikov AKP-EU na podlagi člena 95(4) Sporazuma o partnerstvu AKP-EU sprejme odločitev o spremembi Sklepa št. 3/2019 Odbora veleposlanikov AKP-EU o podaljšanju uporabe določb Sporazuma o partnerstvu AKP-EU do 30. novembra 2021 ali do začetka veljavnosti novega sporazuma ali do začetka začasne uporabe novega sporazuma med Unijo in državami AKP, kar nastopi prej.
                  
               
                     (6)
                  
                  
                     Določbe Sporazuma o partnerstvu AKP-EU se bodo še naprej uporabljale, da bi se ohranila kontinuiteta odnosov med Unijo in njenimi državami članicami, na eni strani, ter državami AKP, na drugi strani. Skladno s tem spremenjeni prehodni ukrepi niso namenjeni za spremembe Sporazuma o partnerstvu AKP-EU, kot je določeno v členu 95(3) Sporazuma –
                  
               SPREJEL NASLEDNJI SKLEP:
         
            Člen 1
            V členu 1 Sklepa št. 3/2019 Odbora veleposlanikov AKP-EU se besedilo „31. decembra 2020“ nadomesti z „30. novembra 2021“.
         
         
            Člen 2
            Ta sklep začne veljati 1. januarja 2021.
         
         
            V Bruslju, 4. decembra 2020
            
               
                  Za Svet ministrov AKP-EU
               
               
                  Odbor veleposlanikov AKP-EU
               
               
                  Predsednik
               
               Michael CLAUSS
            
         
         
            (1)  UL L 317, 15.12.2000, str. 3. Sporazum o partnerstvu AKP-EU je bil spremenjen s sporazumom, podpisanim v Luxembourgu 25. junija 2005 (UL L 209, 11.8.2005, str. 27), in s sporazumom, podpisanim v Ouagadougouju 22. junija 2010 (UL L 287, 4.11.2010, str. 3).
         
            (2)  Sklep št. 3/2019 Odbora veleposlanikov držav AKP-EU z dne 17. decembra 2019 o sprejetju prehodnih ukrepov na podlagi člena 95(4) Sporazuma o partnerstvu AKP-EU (UL L 1, 3.1.2020, str. 3).
         
            (3)  Sklep št. 1/2019 Sveta ministrov AKP-EU z dne 23. maja 2019 o prenosu pooblastil za odločitev o sprejetju prehodnih ukrepov na podlagi člena 95(4) Sporazuma o partnerstvu AKP-EU na Odbor veleposlanikov AKP-EU (UL L 146, 5.6.2019, str. 114).